Title: กฎกระทรวงกำหนดยุทธภัณฑ์ของสถาบันเทคโนโลยีป้องกันประเทศ (องค์การมหาชน) ที่ไม่อยู่ภายใต้บังคับกฎหมายว่าด้วยการควบคุมยุทธภัณฑ์ พ.ศ. 2555

กฎกระทรวง

กฎกระทรวง
กำหนดยุทธภัณฑ์ของสถาบันเทคโนโลยีป้องกันประเทศ
(องค์การมหาชน)
ที่ไม่อยู่ภายใต้บังคับกฎหมายว่าด้วยการควบคุมยุทธภัณฑ์
พ.ศ. ๒๕๕๕[๑]

อาศัยอำนาจตามความในมาตรา ๕ วรรคหนึ่ง และมาตรา ๖ (๒)
แห่งพระราชบัญญัติควบคุมยุทธภัณฑ์ พ.ศ. ๒๕๓๐ อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๓ มาตรา ๔๑ และมาตรา ๔๓ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมายรัฐมนตรีว่าการกระทรวงกลาโหมออกกฎกระทรวงไว้
ดังต่อไปนี้

ภายใต้บังคับอนุสัญญาว่าด้วยการห้ามพัฒนา ผลิต สะสม และใช้อาวุธเคมี
และว่าด้วยการทำลายอาวุธเหล่านี้ และกฎหมายอื่น
ให้ยุทธภัณฑ์ของสถาบันเทคโนโลยีป้องกันประเทศ (องค์การมหาชน) ตามบัญชีท้ายกฎกระทรวงนี้
ไม่อยู่ภายใต้บังคับพระราชบัญญัติควบคุมยุทธภัณฑ์ พ.ศ. ๒๕๓๐

ให้ไว้
ณ วันที่ ๒๓ สิงหาคม พ.ศ. ๒๕๕๕
พลอากาศเอก
สุกำพล  สุวรรณทัต
รัฐมนตรีว่าการกระทรวงกลาโหม

[เอกสารแนบท้าย]

๑. บัญชีท้ายกฎกระทรวงกำหนดยุทธภัณฑ์ของสถาบันเทคโนโลยีป้องกันประเทศ
(องค์การมหาชน) ที่ไม่อยู่ภายใต้บังคับกฎหมายว่าด้วยการควบคุมยุทธภัณฑ์ พ.ศ. ๒๕๕๕

(ดูข้อมูลจากภาพกฎหมาย)

หมายเหตุ
:- เหตุผลในการประกาศใช้กฎกระทรวงฉบับนี้ คือ โดยที่สถาบันเทคโนโลยีป้องกันประเทศ (องค์การมหาชน)
มีวัตถุประสงค์เพื่อการศึกษา ค้นคว้า วิจัย
และพัฒนาโครงการขนาดใหญ่ด้านยุทโธปกรณ์เทคโนโลยีป้องกันประเทศ
และดำเนินการอื่นที่เกี่ยวกับหรือต่อเนื่องกับการพัฒนาเทคโนโลยีป้องกันประเทศ จึงมีความจำเป็นต้องสั่งเข้ามา
นำเข้ามา ผลิต
หรือมีซึ่งยุทธภัณฑ์เพื่อการวิจัยและพัฒนาตามภารกิจที่ได้รับเพื่อให้การดำเนินการวิจัยและพัฒนายุทธภัณฑ์และเทคโนโลยีป้องกันประเทศเป็นไปอย่างมีประสิทธิภาพประกอบกับมาตรา
๖ (๒) แห่งพระราชบัญญัติควบคุมยุทธภัณฑ์ พ.ศ. ๒๕๓๐
บัญญัติให้มีการออกกฎกระทรวงเพื่อยกเว้นไม่ใช้บังคับพระราชบัญญัติดังกล่าวแก่ยุทธภัณฑ์ของหน่วยงานได้
 จึงจำเป็นต้องออกกฎกระทรวงนี้

ปริยานุช/ผู้จัดทำ
๑๗ กันยายน
๒๕๕๕

ชาญ/ผู้ตรวจ
๑๙ กันยายน
๒๕๕๕

[๑] ราชกิจจานุเบกษา
เล่ม ๑๒๙/ตอนที่ ๘๙ ก/หน้า ๓๓/๑๔ กันยายน ๒๕๕๕